Pia Kjærsgaard (DF), 2022-11-15:
Hvis ingen begærer afstemning, vil jeg betragte indstillingen som vedtaget.
Den er vedtaget.
Jeg beder den midlertidige formand om at komme herop og indtage sin formandsstol.
Mødet er åbnet.
Jeg vil gerne byde rigtig hjertelig velkommen og sige tillykke til de nyvalgte og genvalgte.
65 nyvalgte er blevet valgt til Folketinget.
Det er en rekord, og et særligt tillykke derfor også til jer!
Men jeg vil ikke kun sige tillykke.
Jeg vil også sige tak – tak, fordi I har stillet jer til rådighed for det danske folkestyre.
Det samme vil jeg sige til de mange kandidater, som ikke blev valgt, ikke mindst de mange, der ikke opnåede genvalg, men egentlig gerne ville være fortsat.
Tak for jeres indsats her i Folketinget, tak, fordi I har kæmpet, tak, fordi I tror på vores folkestyre og vores demokrati.
Vi ved, og jeg ved, hvad det vil sige at være i valgkamp, hvad det vil sige at sove med støvlerne på, at rykke ud til møder tidligt og sent, at være til rådighed døgnet rundt.
Der skal noget råstyrke til!
Ifølge grundlovens § 35 skal Folketinget indkaldes senest den 12. søgnedag efter valgdagen kl. 12 middag, og det er jo i dag.
Og straks efter prøvelsen af mandaterne skal Folketinget sættes ved valg af formand og næstformænd.
Det er dermed ikke regeringen, men Folketinget selv, der vælger formand og Præsidium, ligesom det er Folketinget selv, der ifølge § 33 afgør gyldigheden af medlemmernes valg.
Sådan er det, fordi grundlovsfædrene ville beskytte Folketinget mod enhver påvirkning fra regeringen og regeringsdannelsen, og det er rigtig sundt.
I medfør af grundlovens § 36 siger forretningsordenens § 1, hvad vi skal gøre, og jeg citerer: I Folketingets første møde efter nyvalg vælges under forsæde af aldersformanden en midlertidig formand til at lede Tingets forhandlinger, indtil den almindelige prøvelse af valgene nu har fundet sted.
Og aldersformanden er som sådan ikke den ældste, men det længst siddende medlem, som også åbner mødet, når Folketinget mødes igen ved folketingsårets begyndelse den første tirsdag i oktober, hvor Folketinget igen skal sættes.
Og ja, i mit tilfælde er der ikke kun tale om en aldersformand i anciennitet, men også det folketingsmedlem med den højeste alder – »to i én« – og jeg er faktisk ret stolt af begge dele.
Jeg vil gerne knytte et par bemærkninger til posten som Folketingets formand.
Jeg havde selv den store ære at være formand for Folketinget i valgperioden fra 2015 til 2019.
Det var virkelig et privilegium, og det gav indblik i rigtig mange ting om dette hus, slot, parlament, som jeg ikke selv havde tænkt over tidligere: først og fremmest den kæmpestore indsats, som hver dag leveres af Folketingets mange dygtige ansatte.
Det er dem, der får vores hverdag til at glide.
De er servicemindede, og de skaber nogle fantastiske rammer for vores folkestyre, og de er gode og venlige kolleger.
Men det gav også et indblik i rammerne for selve vores demokrati: omgangstonen i Folketinget; at vi hver især har et godt arbejdsmiljø; at hele Folketinget, alle medlemmer, bliver taget alvorligt, og at de får den hjælp, de har behov for; og at hele Folketinget sikres adgang til informationer fra regeringen og dens ministre; kort sagt, at demokratiets maskinrum fungerer og er velsmurt!